為什麼讀文本時，粵語比吳語上海話更好懂？
贴一份：吴语文版《最后一课》 不妨请大家阅读 用规范吴语文本（而不是网上那些用汉字音译上海话）改写的《最后一课》。你会觉得更难懂么？其实，使用正确、规范汉字书写的吴语文本，非吴语使用者也可以看个大概，这正是汉字的“超方言性”之美。 前言： 本文以吴语上海话之习惯用语为基础蓝本，为吇弗造成阅读障碍，去除吇些偏口语词汇。全文使用吴语正字书写。吴语白话文倡导我手写我口。希望各位可以借此认识到吴语之正确书写方法。勿再以普通话之谐音来书写吴语。 本文嗰有声版本会于近期在吴语微信公众号（请扫一扫下方二维码）里向推出，敬请期待。 ———————————————————————————— 插播小广告：来自吴语区的朋友们如果有兴趣可以关注一下我的微信公众号"吴语"（微信号wu-nyu） 和新浪微博@吴语传承与保护小组，了解自己家乡的文化 ———————————————————————————— 《最后一课》（压末一课） 【法】阿尔丰斯·都德 【改写】EXODUS 伊①日天早哴②去读书，我去得老晏③，心里向吓韩麦尔先生骂我，外加渠④话过要问我伲⑤分词。但是我连一隻字也讲弗上来。我忖⑥就覅去读书了伐，到野外去孛相相⑦末好唻。 天气介①暖热②，介晴朗！ 画眉嘞树林旁边宛转嗰唱歌；锯木厂後头草地哴，普鲁士兵嘞嘞操练。第①排景象，比分词用法有劲得多；但是我还好管牢自家②，豪稍③朝学堂奔得去。 我走过镇公所嗰辰光①，看见交关②人立嘞布告牌前头。最近两年来，我伲嗰一切坏消息侪是从伊面传出来嗰：败仗啦，征发啦，司令部嗰各种命令啦——我也弗停步，只嘞心里向思量：“又出吇啥事体啦？” 铁匠华希特带吇渠嗰徒弟也轧嘞伊面看布告，渠看见我嘞广场哴跑过，就朝我喊：“用弗着介快呀，小囡，你反正是来得及赶到学堂嗰！” 我忖渠拉拿我寻开心①，就上气弗接下气嗰赶到吇韩麦尔先生嗰小院子里头去。 平常日脚，学堂开始上课嗰辰光，总归有一阵喧闹，就是嘞街面哴也听得着。开课桌啦，关课桌啦，大家怕吵捂牢耳朵大声背书啦……还有老师拿吇大铁戒尺嘞桌子上紧敲嘞嗨，“静一点，静一点……” 我本生末，打算趁伊一阵喧闹偷偷较溜到我自家嗰座位哴去；但是伊天吇，一切呆呆较碰牢安安静静嗰，搭礼拜天嗰早哴一式一样。我从开嘞嗨嗰窗门望进去，看到吇同学们侪嘞自家嗰座位了；韩麦尔先生末，踱来踱去，胳膊底下头夹嘞吓人嗰铁戒尺。我只好推开门，当着大家嗰面走过静悄悄嗰教室。㑚可以想象得出，我伊嗰辰光面孔多少红，心多少慌！ 但是一点也呒啥啥。韩麦尔先生看到吇我，老温和嗰话：“快坐好，小弗郎士，我伲就要开始上课，弗等你了。” 我一纵身跨过吇板凳就坐下来。我嗰心稍许平静了一点，我再注意到，我伲嗰老师今朝穿上吇渠伊件老挺括嗰绿色礼服，打吇皱边嗰领结，戴吇伊顶绣边嗰小黑丝帽。第套衣帽，渠只有督学来视察或者发奖嗰日脚再穿戴。外加整隻教室有一种弗平常嗰严肃气氛。顶顶让我吃惊嗰是，后头几排一向空嗰板凳高头坐好吇交关镇哴嗰人，渠拉也像我伲一样肃静。其中有个叫郝叟嗰老老头，戴吇渠伊顶三角帽，有老早嗰镇长，老早嗰邮递员，还有些别嗰人，个个看来侪老忧愁。郝叟还带吇一本边破脱嗰初级读本，渠拿书翻开，摊嘞脚馒头①哴，书哴横放吇渠伊副大眼镜。 我看见第个情形，正嘞诧异，韩麦尔先生已经坐嘞椅子高头，像刚刚对我讲闲话伊样，又柔和又严肃嗰对我伲：“我嗰小囡们，箇是我压末一趟教㑚上课了。柏林已经来吇命令，阿尔萨斯搭洛林嗰学堂只许教德语了。新老师明朝就到。今朝是㑚压末一堂法语课，我希望㑚多多用心学习。” 我听到吇第几句闲话，心里万分难过。啊，伊排赤佬，渠拉贴嘞镇公所布告牌哴嗰，原来就是第能樁事体！ 我嗰压末一堂法语课！ 我几乎还弗会得作文唻！我再也弗能学法语了！难道第能就算了伐？我老早呒没好好较学习，旷吇课去寻鸟窝，到萨尔河哴去溜冰……想起第个，我多少懊恅啊！我第些课本，语法啦，历史啦，刚刚我还觉着哪能介讨厌，带嘞嗨又介重，现在侪好像是我嗰老朋友，舍弗得跟渠拉分手了。还有韩麦尔先生也一样。渠就要离开了，我再也弗能看见渠了！想到第些，我忘记脱渠畀我嗰惩罚，忘记脱我挨嗰戒尺。 罪过①嗰人啊！ 渠穿上吇伊套挺括嗰礼服，原来是为了纪念箇压末一课！现在我清爽了，镇哴向伊排老年人为啥体来坐嘞教室里。箇好像嘞告诉我，渠拉也懊悔当初朆常庄到学堂里来。渠拉像是用第种方式来感谢我伲老师四十年来忠诚嗰服务，来表示对就要失去嗰国土嗰敬意。 我正嘞想着第些嗰辰光，突然一记头，听见老师嘞叫我嗰名字。轮到吇我背书了。天啊，假使我能拿伊条出名难学嗰分词用法语从头到尾讲出来，声音乓乓响，口齿清爽，又呒没一点错误，箇末任何代价我侪愿意拿出来嗰。但是开头几隻字我就畀弄糊涂脱哉，我只好立嘞伊面摇摇晃晃，心里老难过，连头也弗敢抬起来。我听见韩麦尔先生对我话： “我也弗责备你，小弗郎士，你自家板定①够难过嗰了，箇就是了。大家天天侪箇能介想：‘算了伐，辰光有嗰是，明朝再去学也弗迟。’现在看看我伲嗰结果伐。唉，总要拿学习拖到明朝，箇正是阿尔萨斯人最大嗰不幸。现在伊排赤佬就好有理由对我伲话了：‘哪能啊？㑚还自家讲是法国人唻，㑚连自家嗰语言都弗会得说，弗会得写！……’不过，罪过嗰小弗郎士，也并弗是你一介头②嗰过错，我伲大家侪有交关地方应该责备自家嗰唻。” “㑚嗰爷娘对㑚嗰学习弗够关心。渠拉为吇多赚一点钞票，宁可叫㑚厾①下书本到地里，到纱厂里向去做生活。我呢，我难道呒没应该责备自家嗰地方伐？我弗是经常让㑚厾下功课替我浇花伐？我去钓鱼嗰辰光，弗是索性就放㑚一天假吗？……” 接下来，韩麦尔先生从箇一樁事体谈到另外一樁事体，谈到法国语言哴来了。渠讲，法国语言是世界哴最美嗰语言，顶明白，顶精确；又话，我伲必须拿渠记嘞心里，永远覅忘记脱渠，亡了国当了奴隶嗰人民，只要牢牢记牢渠拉嗰语言，就好像拿吇一把打开监狱大门嗰钥匙。讲到箇垯，渠就翻开书讲语法。真奇怪，今朝听讲，我侪懂。渠讲嗰像煞老便当，老便当。我觉得我从来呒没箇能细心听讲过歇，渠也从来呒没介耐心讲解过。箇罪过嗰人好像恨弗得拿自家知道嗰物事嘞渠离开之前侪教畀我伲，一记头塞进我伲嗰脑子里向去。 语法课结束了哉，我伲又上习字课。伊日天，韩麦尔先生发畀我伲新嗰字帖，帖上侪是美丽嗰圆体字：“法兰西”、“阿尔萨斯”、“法兰西”、“阿尔萨斯”。第些字帖挂嘞我伲课桌嗰铁杆哴，就好像交关面小国旗嘞教室里飘扬。个个人介专心，教室里介安静！只听见钢笔嘞纸头哴沙沙作响。有辰光一点金甲虫飞进来，但是啥人侪弗注意，连得顶小嗰小囡也弗分心，渠拉正嘞专心画“杠子”，像煞箇也好算法国字。屋顶哴鸽子咕咕咕咕嗰低声叫，我心里忖：“渠拉该弗会得强迫第些鸽子也用德国闲话唱歌！” 我每趟抬起头来，总看见韩麦尔先生坐嘞椅子哴，一动也弗动，瞪嘞眼睛看周围嗰物事，像煞要拿箇教室里嗰物事侪装嘞眼睛里带嘞跑。只要想想：四十年来，渠一直嘞箇垯，窗外是渠嗰小院子，面前是渠嗰学生；用了交关年数嗰课桌搭椅子，揩光了，磨损了；院子里向嗰胡桃树长高了；渠亲手栽嗰紫藤，乃朝也绕吇窗口一直爬到屋顶哉。 罪过嗰人啊，现在要渠搭箇一切分手，叫渠哪能弗伤心呢？何况又听见渠嗰妹妹嘞楼走哴来走去收作行李！——渠拉明朝就要永远离开箇场许哉。 但是渠有足够嗰勇气拿今朝嗰功课坚持到底。习字课结束哉，渠又教了一堂历史。接下来又教初级班拼渠拉嗰ba、be、bi、bo、bu。嘞教室后排座位哴，郝叟老头已经戴上眼镜，两手捧吇渠伊本初级读本，跟渠拉一道拼第些字母。渠感情激动，连声音都发抖了。听到渠古怪嗰声音，我伲又想笑，又想哭。啊！这最后一课，我真永远忘记弗脱！ 嘞末生头教堂嗰钟敲吇十二记。祈祷嗰钟声也响哉。窗外又传来普鲁士士兵嗰号声——渠拉已经收操哉。韩麦尔先生站起来，脸色惨白，我觉得渠从来呒没箇能高大。 “我嗰朋友们啊，”渠讲，“我——我——” 但是渠哽牢吇，渠讲弗下去哉。 渠转身朝吇黑板，拿起一支粉笔，使出全身嗰力量，写吇几隻大字：“法兰西万岁！” 然后渠呆①嘞伊垯，头隑②牢墙壁，闲话也弗讲，只向我伲做吇一嗰手势：“放学哉，——㑚走罢。” 打赏二维码：扫下方二维码打赏给本文的改写者。 https://wx.tenpay.com/f2f?t=AQAAAC7iu4kyS7CKBaJmPC8otRg%3D (二维码自动识别) ———————————————————————————— 插播小广告：来自吴语区的朋友们如果有兴趣可以关注一下我的微信公众号"吴语" （微信号wu-nyu）和新浪微博@吴语传承与保护小组，了解自己家乡的文化 ————————————————————————————